Pierre-Emerick Aubameyang var rekinn af velli fyrir ljóta tæklingu í síðari hálfleik . AFP Crystal Palace og Arsenal skiptu með sér stigunum þegar liðin mættust í ensku úrvalsdeildinni í knattspyrnu á Selhurst Park í London í dag . Leiknum lauk með 1 : 1 - jafntefli en Pierre-Emerick Aubameyang kom Arsenal yfir strax á 12. mínútu eftir frábæra stungusendingu Alexandre Lacazette . Fyrri hálfleikurinn var bragðdaufur , hvorugt lið skapaði sér nokkuð af viti , og staðan því 1 : 0 í hálfleik , Arsenal í vil . Crystal Palace byrjaði seinni hálfleikinn af miklum krafti og Jordan Ayew jafnaði metin fyrir Crystal Palace á 54. mínútu þegar skot hans fór af varnarmanni Arsenal og í netið . Rúmlega tíu mínútum síðar fékk Pierre-Emerick Aubameyang að líta beint rautt spjald fyrir ljóta tæklingu á Max Meyer . Paul Tierney , dómari leiksins , gaf Aubameyang fyrst gula spjaldið en eftir að atvikið hafði verið skoðað með myndbandsdómgæslu var framherjinn rekinn af velli . Hvorugu liðinu tókst að bæta við mörkum þótt bæði lið hefðu hæglega getað stolið sigrinum . Crystal Palace er áfram í níunda sæti deildarinnar með 29 stig en Arsenal er í því tíunda með 28 stig eftir 22 spilaða leiki .